PRIJEDLOG IZMJENA I DOPUNA IZBORNOG ZAKONA

Na osnovu cjelokupne analize mogućih intervencija jasno je da ne postoji univerzalno rješenje za sve modele vlasti. Međutim, uzimajući u obzir trenutni nivo razvoja svijesti o značaju učešća žena i muškaraca na mjestima odlučivanja i uticaj trenutnih rješenje u Izbornom zakonu BIH predlažu se dvije intervencije:

### Paritet žena i muškaraca na svim listama kandidata/kinja

1. **Primjena sistema prilagođenog sistema „lucky looser“**

Iako kvota od 50% koja osigurava puni paritet žena i muškaraca ne garantuje uspjeh, ovo rješenje bi vremenom trebalo da poveća šanse za veće procente izabranih kanidatkinja. Ovo pravilo je neophodno primijeniti na sve kandidatske liste na svim nivoima vlasti i neophodna je intervencija u članu 4.19. Kao rješenje za nivo BIH i entitetske nivoe koje osigurava postizanje cilja od 40% predlaže se prilagođeni sistem „lucky looser“. Primjena ovog pravila zahtjeva intervencije u izbornom zakonu u članovima koji reguliraju primjenu izbornih rezultata za Parlamentarnu skupštinu BIH, Parlament FBIH i Narodnu skupštinu RS.

### Stoga se predlažu sljedeće izmjene i dopune Izbornog zakona BiH:

Na osnovu člana IV.4.a) Ustava Bosne i Hercegovine, Parlamentarna skupština Bosne I Hercegovine na sjednici Zastupničkog doma, održanoj\_\_\_\_202\_. godine i na sjednici Doma naroda, održanoj\_\_\_\_202\_. godine, usvojila je

### ZAKON

**O IZMJENAMA I DOPUNAMA IZBORNOG ZAKONA BOSNE I HERCEGOVINE**

**Član 1.**

U Izbornom zakonu Bosne i Hercegovine (“Službeni list Bosne i Hercegovine”, br.: 23/01, 7/02, 9/02, 20/02, 25/02, 4/04, 20/04, 25/05, 52/05, 65/05, 77/05, 11/06, 24/06, 32/07, 33/08, 37/08 i 32/10) član 4.19. stav (4) mijenja se i glasi:
„*Svaka kandidatska lista ima jednak broj kandidata muškog i ženskog spola koji se na listi raspoređuju naizmjenično*.”

**Član 2.**

Iza člana 9.7a (Poglavlje 9 Parlamentarna skupština Bosne i Hercegovine, Potpoglavlje A. Predstavnički dom Parlamentarne skupštine Bosne i Hercegovine) dodaje se član 9.7b koji glasi:

*Član 9.7 b*

1. *Ukoliko nakon raspodjele mjesta u skladu sa članom 9.7 nije izabrano najmanje 40% članova oba spola, kompenzacijski mandati se dodjeljuju kandidatima manje zastupljenog spola sa kompenzacijske liste političke stranke ili koalicije koja je osvojila najveći broj glasova.*
2. *Ovo pravilo se primjenjuje na kompenzacijske liste svih političkih stranka i koalicija koje su osvojile kompenzacijski mandat sve dok u Predstavnički dom Parlamentarne skupštine Bosne i Hercegovine nije izabrano najmanje 40% pripadnika oba spola odnosno dok se ne iscrpe svi dostupni kompenzacijski mandati.*
3. *Ako kompenzacijski mandat izabranog kandidata političke stranke ili koalicije prestane, mandat se dodjeljuje kandidatu istog spola.“*

**Član 3.**

U članu 10.6. (Poglavlje 10 Parlament Federacije Bosne i Hercegovine, Potpoglavlje A. Predstavnički dom Parlamenta Federacije Bosne i Hercegovine) dodaje se novi stav (4) koji glasi:

*„Ukoliko nakon raspodjele mjesta u skladu sa stavom (1) ovog člana nije izabrano najmanje 40% poslanika oba spola, mandati koje lista dobije raspodjeljuju se među kandidatima sa liste na način utvrđen članom 9.7b ovog Zakona. Ako kompenzacijski mandat izabranog kandidata političke stranke ili koalicije prestane, mandat se dodjeljuje kandidatu istog spola.“*

**Član 4.**

U članu 11.6. (Poglavlje 11. Narodna skupština Republike Srpske) dodaje se novi stav (4) koji glasi:

*„Ukoliko nakon raspodjele mjesta u skladu sa stavom (1) ovog člana nije izabrano najmanje 40% narodnih poslanika oba spola, mandati koje lista dobije raspodjeljuju se među kandidatima sa liste na način utvrđen članom 9.7b ovog Zakona. Ako kompenzacijski mandat izabranog kandidata političke stranke ili koalicije prestane, mandat se dodjeljuje kandidatu istog spola.“*

**Član 5.**

Ovaj Zakon stupa na snagu osmog dana od dana objavljivanja u „Službenom glasniku BiH“.

 PREDSJEDAVAJUĆI PREDSJEDAVAJUĆI
ZASTUPNIČKOG DOMA PSBIH DOMA NARODA PSBiH